 Ẹfun ree abeedi: Oyediran gun iyawo atọmọ-ọmọ ẹ pa lỌṣun : Kayeefi lọrọ naa jẹ fun gbogbo awọn eeyan ilu Iniṣa, nijọba ibilẹ Odo-Ọtin, nipinlẹ Ọṣun, nidaaji ọjọ Abamẹta, Satide, to kọja, nigba ti awọn ọlọpaa n gbe oku iyawo ọkunrin nọọsi kan jade ninu ile rẹ pẹlu awọn ọmọ meji, ti wọn si ni baba won lo pa wọn.Gẹgẹ bi a ṣe gbọ, ni nnkan bii aago mọkanla alẹ ọjọ Ẹti, Furaidee, to kọja ni ede-aiyede bẹ silẹ laarin Oyediran atiyawo rẹ ti wọn jo jẹ alagba ninu ijọ Sẹlẹ, wahala naa pọ debii pe o pinnu pe ṣe loun yoo pa iyawo oun.O kọkọ ko awọn ọmọ mejeeji pamọ sinu ile-igbọnsẹ ko too di pe o gun iyawo rẹ lọbẹ pa, lẹyin igba yẹn lo lọọ gun awọn ọmọ mejeeji nikun ninu ile-igbọnsẹ, ti ifun wọn si tu jade. Lẹyin naa ni Oyediran rọra fi ọbẹ ge ara rẹ lapa ati nikun, o si lọ sileewosan kan niluu naa fun itọju.Awọn agbenipa lawọn eeyan kọkọ lero pe wọn ṣiṣẹ ibi naa, ṣugbọn ninu iwadii awọn ọlọpaa ni wọn ti fura si Oyediran pe oun gan-an leku ẹda to da gbogbo rẹ silẹ. Ni wọn ba gbe e, o si ti wa lOṣogbo to n sọ ohun to ṣẹlẹ gan-an. 